Kázeň z ev. večerných Služieb Božích v Bratislave (zb. sieň), **utorok po Veľkej noci**, 11. 4. 2023, 18.00, ES: 140, 130, 149, ev.: Matúš 28, 1 – 7

**Modlitba**: Drahý Bože, ďakujeme Ti, že svetlo Veľkej noci žiari do nášho sveta a našich životov. Ďakujeme Ti, že Ty jediný dávaš nášmu životu zmysel, pretože od veľkonočného rána máme nádej, ktorú nič nemôže prehlušiť. Nech nás v nej posilní aj zvesť Tvojho slova. Amen.

**Matúš 28, 1 – 15**: *„****1****Po sobote, na úsvite v prvý deň po sobote, prišla Mária Magdaléna a iná Mária pozrieť hrob.****2****A hľa, nastalo veľké zemetrasenie, lebo anjel Pánov zostúpil z neba, prišiel, odvalil kameň a sadol si naň.****3****Jeho zjav bol ako blesk, jeho rúcho biele ako sneh.****4****A strachom pred ním chveli sa strážcovia a zostali ako mŕtvi.****5****Anjel povedal ženám: Vy sa nebojte, lebo viem, že hľadáte Ježiša, toho ukrižovaného!****6****Niet Ho tu, lebo vstal, ako povedal; poďte, viďte miesto, kde ležal.****7****A choďte rýchlo; povedzte Jeho učeníkom, že vstal z mŕtvych, a hľa, predchádza vás do Galiley, tam Ho uvidíte. Ajhľa, povedal som vám.*

***8****A odišli rýchlo od hrobu, so strachom i s veľkou radosťou bežali to zvestovať Jeho učeníkom.****9****A ako šli zvestovať to Jeho učeníkom, ajhľa, Ježiš sa stretol s nimi a povedal: Buďte pozdravené! A ony pristúpili, objali Mu nohy a klaňali sa Mu.****10****Ježiš im riekol: Nebojte sa! Choďte, zvestuje to mojim bratom, aby šli do Galiley; tam ma uvidia.* ***11****Keď odišli, ajhľa, niektorí zo stráže prišli do mesta a oznámili veľkňazom všetko, čo sa stalo.****12****Zhromaždili sa teda so staršími, poradili sa, dali vojakom veľa peňazí****13****a povedali: Povedzte: Jeho učeníci prišli v noci a ukradli Ho, keď sme my spali.****14****A keby sa vladár dopočul o tom, my ho upokojíme a urobíme (všetko), aby ste boli bez starosti.****15****Oni vzali peniaze a urobili, ako ich poučili. A táto zvesť je rozšírená medzi Židmi až dodnes.“*

**Milí bratia a milé sestry!**

**Ježiš nie je v hrobe**... Tvrdili to ženy a hovorili to aj vojaci, ktorí strážili Ježišov hrob. To však nemusí nič znamenať. **V staroveku mohli ženy hovoriť, čo chceli, ale nikto ich nebral vážne.** Hovorili, že v hrobe nie je, lebo bol vzkriesený. Odkiaľ to tie ženy vzali? Hovorili, že to bolo od anjela, ktorého náhodou stretli pred prázdnym hrobom. On im to povedal. A ony mu uverili. Povedzme. Avšak rovnako to mohlo byť aj niečo iné, oveľa normálnejšie. Ako to povedali veľkňazi a starší vojakom? – Ježiš nie je v hrobe, lebo učeníci jednoducho prišli a v noci tajne ukradli jeho telo. A to je všetko. Takže aké vzkriesenie?

Ale nech je tak, Ježiš nie je v hrobe. Zhodujú sa na tom ženy, ktoré tam prišli, aj vojaci, ktorí to celé videli, keď tam stáli ako skamenení. Teda, oni vlastne nevideli nič – anjela, pár žien a prázdny hrob. A z toho sa naozaj nedá nič vyčítať. Najdôležitejšie je, že nevideli Ježiša, či už živého alebo mŕtveho. **Videli len jeho prázdny hrob.** Takže **teraz už s istotou vieme, kde Ježiš nie je.** **Ale druhá otázka je oveľa dôležitejšia: Kde je?**

Kde je Ježiš? Vstal z mŕtvych, ako tvrdili ženy? Alebo je to všetko narafičené učeníkmi? Čo by povedali očití svedkovia, ktorí tam boli? Vojaci nemajú ani potuchy. Majú sa vyhovoriť na to, že spali. Aj keď v strážnej službe to je na „vyhadzov“.

**Ženy** sú na tom oveľa lepšie. Možno ani ony nevedia, kde Ježiš práve teraz je, ale **od anjela vedia, kde bude: v Galilei**, kde sa to všetko pôvodne začalo. ***„Predchádza vás do Galiley“*, vraví ženám anjel. Ide pred vami...** Samozrejme, aj to môže znamenať veľa vecí. Ten, kto ide vpredu, často zanecháva za sebou nejaké stopy, šípky, smerovníky, aby sme ho mohli sledovať a možno nakoniec nájsť. Ide pred tebou... Mohlo by to byť myslené takto, nasledovať Ježišove šípky? To je síce pekné, ale takto náš život nefunguje.

**Po prvé,** tých šípok veľa nevidíme

a **po druhé,** nemôžeme ich nasledovať, aj keby sme chceli, pretože často príde niečo nečakané, čo nás vykoľají.

A predovšetkým: nechceme len niekoho nasledovať, nechceme byť Ježišovými stopármi, **chceme žiť svoj vlastný slobodný život, chceme ísť vlastnou cestou**, nepotrebujeme žiadne šípky.

Ježiš ide pred vami... Takže je to ako hra na naháňačku? **On ide pred nami a my Ho máme dobehnúť.** Je pravda, že niekedy máme pocit, že Boh nám uteká, že Ho strácame z dohľadu, že Ho možno nikdy nedobehneme. Ale **ak sa nám predsa len podarí Ježiša dobehnúť, čo potom?** Boh sa s nami nehrá a už vôbec nás nenaháňa. **Boh nás nikde nenaháňa. Väčšina z nás za niečím naháňa.** Často tak trochu ako pes, ktorý naháňa svoj vlastný chvost.

**Teda ako ide Ježiš pred nami?** V detstve sme mali radi hru hľadanie pokladu, kde sa putuje od jedného stanovišťa k druhému, na každom sa plní úloha a keď ju splníte, dostanete pokyny na cestu k ďalšiemu stanovišťu. Na konci je potom zaslúžený poklad a kto príde prvý, ten ho dostane.

**Ježiš** tam však **nie je len pre tých najlepších** a už vôbec nie len pre tých, ktorí predtým splnia všetky úlohy. **Ježiš nie je za odmenu.** **To je to, čo Veľká noc raz a navždy ruší a prekonáva.** **On ide pred nami, ale úplne iným spôsobom, než by sme očakávali alebo si predstavovali.**

**Veľká noc totiž prináša nový stred dejín, nový stred sveta, a tým aj zmenu smerovania. Novým stredom sveta je Ježiš Kristus.** Na Veľkú noc sa ukazuje, že všetko smeruje k Nemu a zase od Neho vychádza. Aj my teda smerujeme k Nemu, a hoci nás život vedie rôznymi uličkami a kľukatými cestičkami, hoci si často vymýšľame všelijaké vlastné zaručené skratky, ktoré sú niekedy poriadne dlhé, ani táto naša cesta sa nemôže skončiť nikde inde ako u Krista.

Veľká noc tak stanovuje jasný cieľ nášho života, ku ktorému všetci smerujeme. **Život každého z nás má cieľ, nikto z nás nejde naslepo, do neznáma alebo do neistoty. Ježiš tento cieľ stanovil, keď nás predišiel. Týmto cieľom je On sám.**

To však nie je všetko. Je tu ešte zmena smeru. Ježiš ide pred nami, išiel pred nami životom až na kríž a do hrobu. Túto cestu si vieme predstaviť, **máme v živote veľa krížov a hrobu sa nevyhne nikto z nás.** To však nie je všetko. **Ježiš nezostal v hrobe, ale aj po Veľkej noci ide pred nami.** Lenže Veľká noc zmenila smer. Ježiš teda už nekráča životom a **dejinami** ako jeden z nás, ale **kráča nimi ako naša zasľúbená budúcnosť**. Lenže On už nekráča od nás, nekráča stále s rovnakým vedením, ani my Ho nemusíme doháňať. **Po Veľkej noci zmenil smer, takže teraz, keď ide pred nami, nám ide v ústrety. Je pred nami a odtiaľ nám ide v ústrety.** **Každým dňom, každou minútou sa k nám približuje a my k Nemu.** To znamená, že náš život má cieľ a nikto nemôže tento cieľ minúť. Nie že by sme sa sami nemohli stratiť, to dokážeme dobre. Ale Kristus, ktorý nám ide v ústrety, nás neminie. Do cieľa už nemusíme dôjsť vlastnými silami. Pretože tento náš cieľ nás prichádza nájsť. **Toto je veľkonočný prevrat, toto je Boh, ktorý prichádza v ústrety človeku, aby ho zachránil: už neletí šíp do terča alebo lopta do bránky, ale terč sám prichádza, aby chytil šíp; bránka sama prichádza, aby objala loptu.** Je to niečo, čo si len ťažko vieme predstaviť, ale práve to je Veľká noc: nevyhnutný zásah, jasný cieľ.

**Kde je teda Ježiš? Ide pred nami, ide nám v ústrety**. Nebuďme teda strnulí ako strážcovia pri prázdnom hrobe, ale ako ženy, vstaňme, choďme, žime s veľkonočnou radosťou a zvestujme ďalším, že život má zmysel. Amen.

**Modlitba:** Pane Ježiši Kriste, ďakujeme Ti, že Ty sám si nám prišiel v ústrety. Prosíme, daruj nám pravú veľkonočnú radosť. Toľkokrát sme sa pripravovali vykročiť na cestu za Tebou, znovu a konečne poriadne vykročiť, zmeniť sa a nasledovať Ťa – zrazu prichádzaš sám a si s nami, snímaš z nás bremeno a oslobodzuješ nás. Ďakujeme Ti za to a modlíme sa za ostatných, aby všetci, ktorí majú hlavu plnú starostí a ruky plné práce, tiež zažili to krásne prekvapenie, že pred Tebou nejde o zásluhy či výkon, ale u Teba sme prijatí bez našich zásluh. Prosíme, daj, aby nám to všetkým dodalo novú chuť do života, novú odvahu bojovať s vlastnými chybami a nedostatkami, novú silu pomáhať druhým, novú vieru v tvoju vládu nad svetom a novú nádej pre náš život i pre svet. Zjednotení v Kristovom mene, k Tebe, Bože, spoločne voláme: Otče náš...

*Prameň: Petr Gallus SK ČCE 2015/2016-I*